รัฐบาล มุ่งผลักดันผลิตภัณฑ์ศิลปหัตถกรรมไทยสู่สากลต่อเนื่อง ส่งออกขยายตัวเพิ่มขึ้นกว่า 164,000 ล้านบาท
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า รัฐบาลยินดีที่มูลค่าตลาดส่งออกผลิตภัณฑ์ศิลปหัตถกรรมไทย 6 เดือนแรกปี 2565 เติบโตถึงกว่า 164,000 ล้านบาท พร้อมกำชับทุกฝ่ายผลักดันสินค้าภูมิปัญญาไทยให้เป็นที่ต้องการของตลาดภายในและต่างประเทศเพิ่มขึ้น หลังเปิดประเทศเต็มรูปแบบ เพื่อกระตุ้นเศรษฐกิจและการท่องเที่ยวภายในประเทศ ประกอบกับรัฐบาลผลักดันนโยบาย Soft Power ส่งเสริมอัตลักษณ์ท้องถิ่นไทยทั้งในและต่างประเทศ กระทรวงพาณิชย์ โดย สถาบันส่งเสริมศิลปหัตถกรรมไทย (องค์การมหาชน) รับผิดชอบงานด้านศิลปหัตถกรรมไทย เปิดเผยมูลค่าการส่งออกผลิตภัณฑ์ศิลปหัตถกรรมไทย 6 เดือนแรกปี 2565 ตั้งแต่มกราคม-มิถุนายน มีมูลค่ารวม 164,579 ล้านบาท ขยายตัวเพิ่มขึ้นร้อยละ 33.42 เมื่อเทียบกับช่วงเดียวกันของปีก่อน ซึ่งกลุ่มผลิตภัณฑ์เครื่องเงิน เครื่องทอง มีมูลค่ามากที่สุด 80,268 ล้านบาท ขยายตัวเพิ่มขึ้นร้อยละ 43.48 ปัจจุบันตลาดส่งออกหลัก ได้แก่ สหรัฐฯ ยุโรป ญี่ปุ่น และอาเซียน ตามลำดับแสดงถึงแนวโน้มภาคการตลาดต่างประเทศที่ดีขึ้นจากสถานการณ์แพร่ระบาดโรคโควิด-19 และสภาพเศรษฐกิจโลกที่ผันผวนจากภัยความมั่นคงรูปแบบต่างๆนอกจากนี้ สถาบันส่งเสริมศิลปหัตถกรรมไทย (องค์การมหาชน) เตรียมจัดงานแสดงสินค้าศิลปหัตถกรรมและงานคราฟต์ร่วมสมัยฝีมือคนไทยแห่งปี งานอัตลักษณ์แห่งสยามครั้งที่ 13 ระหว่างวันที่ 8-11 กันยายน 2565 ณ ฮอลล์ 101-102 ศูนย์นิทรรศการและการประชุม ไบเทค บางนา มุ่งหวังพัฒนายกระดับผลิตภัณฑ์ภูมิปัญญาและผลักดันผู้ประกอบการสินค้าไทยสู่ตลาดสากล คาดจะมีผู้เข้าชมงานไม่ต่ำกว่า 30,000 ราย สร้างเงินสะพัดกว่า 140 ล้านบาท